**10. Ελληνική επανάσταση και Ευρώπη**

**Ελληνική επανάσταση και ευρωπαϊκή διπλωματία (1821-1826)** Οι Έλληνες προσπάθησαν να εξασφαλίσουν, από την αρχή της επανάστασης, τη συμπαράσταση των Ευρωπαίων, τόσο των ηγετών όσο και των λαών. Στις πρώτες προκηρύξεις του Αγώνα αλλά και στη Διακήρυξη της Α’ Εθνοσυνέλευσης τονιζόταν **ότι η ελληνική επανάσταση δεν είχε στόχο την κοινωνική ανατροπή, αλλά ότι ήταν ένας εθνικός αγώνας με αποκλειστική επιδίωξη την ελευθερία.**

***Γιατί ήταν αρνητική η  διεθνής συγκυρία;***

* **Οι ευρωπαϊκές δυνάμεις** (Αγγλία, Ρωσία, Αυστρία, Πρωσία) μόλις είχαν νικήσει τον Ναπολέοντα και προσπαθούσαν να **διαμορφώσουν ισορροπίες** ενός status quo  (=σταθερή κατάσταση), που θα απέτρεπαν πολέμους μεγάλης κλίμακας στο μέλλον.
* Η Ευρώπη **βίωνε την Παλινόρθωση** (επιστροφή στη μοναρχία).
* **Η ελληνική επανάσταση ήταν μια συνιστώσα (τμήμα) του *ανατολικού ζητήματος*** *(=ζήτημα που αφορούσε τη διατήρηση ή τη διάλυση της Οθωμανικής Αυτοκρατορίας και απασχολούσε για μεγάλο χρονικό διάστημα τις Μεγάλες Δυνάμεις)*.

***Γιατί τα δύο πρώτα χρόνια της Επανάστασης οι Μεγάλες Δυνάμεις κράτησαν σταθερά αρνητική στάση;***

**Κατά τα δύο πρώτα χρόνια** της Επανάστασης (1821-1822) οι Δυνάμεις (Αγγλία, Ρωσία, Αυστρία, Γαλλία, Πρωσία) κράτησαν **σταθερά αρνητική στάση** απέναντί της. Η πολιτική τους καθορίστηκε:

1. από τα επιμέρους συμφέροντα κάθε χώρας,
2. από την κοινή επιθυμία τους να εμποδίσουν τη διάλυση του οθωμανικού κράτους, γεγονός που φοβούνταν ότι θα προκαλούσε νέες διενέξεις μεταξύ τους.

***Ποια ενέργεια των Μ. Δ. αποδεικνύει  αυτή την αρνητική στάση;***

Έτσι, όταν αμέσως μετά την κήρυξη της επανάστασης στις Ηγεμονίες, ο ηγέτης της Αλέξανδρος Yψηλάντης προσπάθησε να επιτύχει την υποστήριξη της Ρωσίας, η τελευταία όχι μόνο δεν ανταποκρίθηκε αλλά και καταδίκασε την ελληνική επανάσταση. Χρειάστηκαν καίριες παρεμβάσεις του Ι. Καποδίστρια, τότε υπουργού Εξωτερικών της Ρωσίας, για να διαμορφωθεί μια κάπως πιο ευνοϊκή για τους επαναστατημένους Έλληνες ρωσική και ευρωπαϊκή πολιτική.

***Ποιες  ήταν οι  διπλωματικές εξελίξεις κατά τη διάρκεια της ελληνικής επανάστασης;***

* **Το 1823,** όμως, ο νέος **Άγγλος υπουργός Εξωτερικών Τζορτζ Κάνιγκ**, εκτιμώντας ότι ένα δυναμικό ελληνικό κράτος θα μπορούσε να αποτελέσει χρήσιμο συνεργάτη της Αγγλίας στη νοτιοανατολική Μεσόγειο, **αναθεώρησε την πολιτική της χώρας του και αναγνώρισε τους Έλληνες ως εμπόλεμη δύναμη.**
* **Η Ρωσία,** θορυβημένη από τις πρωτοβουλίες του Κάνιγκ και φοβούμενη ότι εξαιτίας της στάσης της απέναντι στην ελληνική επανάσταση θα χάσει την επιρροή της στους Έλληνες, γνωστοποίησε, στις **αρχές του 1824, το σχέδιο των τριών τμημάτων**, που προέβλεπε τον σχηματισμό τριών αυτόνομων ελληνικών ηγεμονιών. Το σχέδιο, ωστόσο, απορρίφθηκε όχι μόνο από τον σουλτάνο αλλά και από τους Έλληνες.
* Η αγγλική μεταστροφή **ενίσχυσε την επιρροή της Αγγλίας** μεταξύ των Ελλήνων. Στο πλαίσιο αυτό, **η κυβέρνηση Κουντουριώτη προώθησε τη σύναψη δύο δανείων με αγγλικές τράπεζες (1824, 1825)**. **Λίγο αργότερα, το 1825**, η δύσκολη θέση στην οποία είχε περιέλθει η επανάσταση, εξαιτίας της επέμβασης του αιγυπτιακού στρατού, διευκόλυνε **τους αγγλόφιλους να πείσουν τους περισσότερους Έλληνες ηγέτες να υπογράψουν την πράξη προστασίας, ένα έγγραφο με το οποίο ζητούσαν από την Αγγλία να αναλάβει την προστασία των Ελλήνων**. Ένας από τους λίγους που δεν υπέγραψαν ήταν ο Δ. Yψηλάντης.
* Καθώς η Αγγλία, η Ρωσία και η Γαλλία αναμειγνύονταν όλο και περισσότερο στα ελληνικά πράγματα, αρκετοί Έλληνες άρχισαν να πείθονται ότι η λύση θα ερχόταν, τελικά, από τις Δυνάμεις. Έτσι, **δημιουργήθηκαν, την περίοδο 1823-1825, πολιτικές ομάδες-κόμματα που συνδέονταν με τις Δυνάμεις. Αυτά ήταν το αγγλικό με επικεφαλής τον Αλ. Μαυροκορδάτο, το γαλλικό με ηγέτη τον Ι. Κωλέττη και το ρωσικό με αρχηγούς τους Α. Μεταξά και Θ. Κολοκοτρώνη.**

**Το κίνημα του φιλελληνισμού:** Παράλληλα, αναπτυσσόταν τόσο στην Ευρώπη όσο και στην Αμερική ο φιλελληνισμός**, ένα κίνημα συμπαράστασης στους Έλληνες**. Ως πολιτική συμπεριφορά ο φιλελληνισμός στρεφόταν εναντίον τόσο της οθωμανικής απολυταρχίας όσο και της Ιερής Συμμαχίας.

***Ποιες  ήταν οι αιτίες ανάπτυξης του φιλελληνισμού;***

Κύριοι παράγοντες που γέννησαν τον φιλελληνισμό ήταν:

1. **ο φιλελευθερισμός και ο επαναστατικός ριζοσπαστισμός** που είχε σπείρει **η γαλλική επανάσταση.**
2. Ο φιλελληνισμός ευνοήθηκε από τον **θαυμασμό** των Ευρωπαίων για τον **αρχαίο ελληνικό πολιτισμό**
3. τον **αποτροπιασμό για τις βιαιότητες των Τούρκων** σε βάρος άμαχων Ελλήνων
4. από τη **συγκίνηση** που είχαν προκαλέσει οι ελληνικές επιτυχίες.

Βεβαίως, υπήρχαν και κάποιοι που, ενώ παρουσιάζονταν ως φιλέλληνες, συμπεριφέρονταν τυχοδιωκτικά ενδιαφερόμενοι μόνο για χρήματα και αξιώματα.

***Ποια ήταν η προσφορά του φιλελληνισμού;***

Ο φιλελληνισμός πρόσφερε ενίσχυση τόσο **οικονομική** (χρήματα, εφόδια) όσο και **ηθική** (ποικίλες εκδηλώσεις συμπαράστασης). Ιδιαίτερη αναφορά αξίζει στους φιλέλληνες που **συμμετείχαν προσωπικά στον Αγώνα και στις προσπάθειες συγκρότησης κράτους**. Πολλοί από αυτούς **σκοτώθηκαν** πολεμώντας για την ελευθερία των Ελλήνων. Ιδιαίτερη αναφορά αξίζει στον Άγγλο λόρδο Μπάιρον που πέθανε στο πολιορκημένο Μεσολόγγι (1824).

***Ποια είναι τα βασικά  διπλωματικά βήματα που  οδήγησαν στην ίδρυση ανεξάρτητου ελληνικού κράτους;***

**Προς την ίδρυση ανεξάρτητου ελληνικού κράτους** (1826-1830) . Μετά το 1826 οι Δυνάμεις φαίνονταν αποφασισμένες να λύσουν το ελληνικό ζήτημα.

1. **Η ιουλιανή συνθήκη του Λονδίνου (6 Ιουλίου 1827: Αγγλία, Ρωσία, Γαλλία) προέβλεπε την ίδρυση αυτόνομου ελληνικού κράτους.**
2. Η άρνηση του σουλτάνου να αποδεχτεί αυτή τη ρύθμιση προκάλεσε **την ένοπλη επέμβαση των Δυνάμεων: στη ναυμαχία του Ναβαρίνου (8 Οκτωβρίου 1827)** οι στόλοι της Αγγλίας, της Ρωσίας και της Γαλλίας συνέτριψαν τον τουρκοαιγυπτιακό στόλο.
3. Η νέα τουρκική ήττα στον ρωσοτουρκικό πόλεμο που ακολούθησε (1828-1829) υποχρέωσε τον σουλτάνο να αποδεχτεί όλες τις μέχρι τότε αποφάσεις των Δυνάμεων σχετικά με το ελληνικό ζήτημα **(συνθήκη της Αδριανούπολης, 14 Σεπτεμβρίου 1829).**
4. Καθώς η Ρωσία φαινόταν έτοιμη να αποκομίσει μόνη της όλα τα διπλωματικά οφέλη από τη διευθέτηση του ελληνικού ζητήματος, η Αγγλία και η Γαλλία πρότειναν τη δημιουργία ενός ανεξάρτητου ελληνικού κράτους. Πράγματι, στις **22 Ιανουαρίου / 3 Φεβρουαρίου (ν.η.) 1830** υπογράφτηκε από την Αγγλία, τη Ρωσία και τη Γαλλία**το πρωτόκολλο της Ανεξαρτησίας**. Είναι η πρώτη διπλωματική πράξη που αναγνώριζε την Ελλάδα ως ανεξάρτητο κράτος με συνοριακή γραμμή τους ποταμούς**Αχελώο και Σπερχειό.** Οι Μεγάλες Δυνάμεις επέλεξαν ως ηγεμόνα του τον Λεοπόλδο του Σαξ-Κόμπουργκ, αλλά ο ίδιος δεν αποδέχτηκε την εκλογή του.

****